Mandag skydes indsatsen i gang, så beboere på plejehjem i Region Nordjylland for tredje gang kan få et prik i overarmen mod covid-19.

På plejehjemmet Toftehaven i Sulsted er det en festdag. Der er snacks på bordet, og kaffen har fået et skvæt Bailey. Det er der en særlig årsag til. Beboerne kan nemlig få tredje omgang coronavaccine, og det glæder 84-årige Bente Johanne Edelvold. Hun var første person, som fik det tredje stik. - Jeg har ventet på at få sidste stik. Det har været hårdt ikke at kunne få besøg fra sine nærmeste, siger hun. Tilbuddet om tredje stik gives til beboere på plejehjem og til personer med svært nedsat immunforsvar. Ekstra beskyttelse - Vi har arbejdet intensivt med at planlægge det nye vaccinationsrul i samarbejde med de nordjyske kommuner og de praktiserende læger i regionen, fortæller chefkonsulent Anders Cinicola fra Region Nordjylland og fortsætter: - Nu kommer vi i gang, så de mest sårbare borgere kan opnå ekstra beskyttelse mod covid-19. Efter planen skal tredje stik i løbet af et par uger være givet på alle nordjyske plejehjem. Se indslaget fra aftenens nyhedsudsendelse: Øget smitte på plejehjem De seneste uger er der, ifølge Sundhedsstyrelsen, konstateret smitte blandt beboere på 15 plejehjem. Derfor startede indsatsen med revaccination af plejehjemsbeboere i dag. Bente Johanne Edelvold er ikke i tvivl om, hvad det kommer til at betyde. - Det kommer til at betyde, at jeg kan føle mig mere sikker, slutter hun. Se første stik blive givet i videoen herunder: